讀黄玉溪湯婆傳
作者：朱繼芳
朝代：宋

paragraphs: 君不見湯家阿泉驪山陰，出入宮掖承恩深。
只流妃子脂粉氣，不暖少陵如鐵衾。
又不見湯家阿池紫塞上，沉香霧擁將軍帳。
天寒十指墮弓刀，底用空言如挾纊。
何如韓時老湯婆，冬則飲湯惟腹皤。
形模混沌婦女笑，閉塞其兌藏天和。
老生門前十日雪，兩脚凍皴眠不得。
斷無蠻素構心兵，頼有婆兮相暖熱。
夫人竹氏青玲瓏，炎炎幾時奈秋風。
婆耻居下常熱中，毋棄憔悴以御冬。
得黄太史五字詩，厥孫傳之尤滑稽。
霜風蕭蕭歲年晚，吾喜湯婆有完傳。